Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 10.09.2020

**Αρ. Πρωτ.: 1102**

ΠΡΟΣ: κ. Κ. Μητσοτάκη, Πρωθυπουργό της χώρας

**ΚΟΙΝ: «Πίνακας Αποδεκτών»**

ΘΕΜΑ: «Παράταση συμβάσεων εργασίας του προσωπικού των δημόσιων προνοιακών δομών που προσελήφθησαν λόγω COVID-19**»**

**Κύριε Πρωθυπουργέ,**

Όπως γνωρίζετε, η Εθνική Συνομοσπονδία Ατόμων με Αναπηρία (ΕΣΑμεΑ) αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Ιδίως όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρία, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.

Με το παρόν έγγραφό μας θέτουμε υπόψη σας ένα ζήτημα που αφορά στη στελέχωση των δημόσιων δομών πρόνοιας σε ολόκληρη τη χώρα με προσωπικό.

Στο σχέδιο νόμου του Υπουργείου Υγείας με τις δύο ΠΝΠ του Αυγούστου που εισάγουν ρυθμίσεις για την αντιμετώπιση των εκτάκτων αναγκών στο ΕΣΥ και άλλες διατάξεις και έχει κατατεθεί στη Βουλή για ψήφιση, έχει συμπεριληφθεί στο άρθρο έκτο η παράταση των Συμβάσεων επαγγελματιών υγείας και διοικητικού προσωπικού ΕΟΔΥ για τέσσερις επιπλέον μήνες από την ημερομηνία λήξεως με στόχο την αποτελεσματικότερη θωράκιση του συστήματος Υγείας, για την αντιμετώπιση της πανδημίας, που πλήττει και τη χώρα μας.

Όπως είναι γνωστό, τα Κέντρα Κοινωνικής Πρόνοιας (ΚΚΠ) ολόκληρης της χώρας, διαχρονικά αντιμετωπίζουν σοβαρά προβλήματα υποστελέχωσης από μόνιμο επιστημονικό προσωπικό, προσωπικό διαφόρων ειδικοτήτων υγείας, και βοηθητικό προσωπικό, σημαντικό για τη λειτουργία των ΚΚΠ και την ποιότητα των υπηρεσιών που αυτά παρέχουν.

Στο αρχικό πλαίσιο λήψης μέτρων προστασίας από την πανδημία, στα τέλη Μαρτίου, προκηρύχθηκε και πραγματοποιήθηκε πρόσληψη προσωπικού λόγω της πανδημίας στα ΚΚΠ όλης της χώρας με εξάμηνες Συμβάσεις, οι οποίες λήγουν στις 30 Σεπτεμβρίου 2020.

Αντικειμενικά, το προσωπικό αυτό καλύπτει πάγιες λειτουργικές ανάγκες των ΚΚΠ, οι οποίες ως γνωστό είναι δομές κλειστής περίθαλψης.

Αυτή την περίοδο, που διαπιστώνεται όλο και περισσότερο η εμφάνιση κρουσμάτων COVID 19 σε δομές κλειστής περίθαλψης, είναι απόλυτα πραγματική η ανάγκη ενίσχυσης της στελέχωσης αυτών των δομών και όχι η αποδυνάμωσή τους, ενώ η εξέλιξη της πανδημίας δείχνει ότι θα ζούμε με αυτή για μεγάλο χρονικό διάστημα στο μέλλον.

Ως εκ τούτου, ζητάμε την παρέμβασή σας για την παράταση των Συμβάσεων του εν λόγω προσωπικού τουλάχιστον για χρονικό διάστημα ενός έτους, δηλαδή από την 1η Οκτωβρίου 2020 έως την 30η Σεπτεμβρίου 2021 για να συνεχίσουν με την μέχρι σήμερα αποτελεσματικότητα κι επάρκεια να προστατεύονται τα άτομα με αναπηρία, οι ηλικιωμένοι και τα παιδιά που διαβιούν στις δημόσιες προνοιακές δομές.

Η παράταση για λίγους μήνες δεν αντιμετωπίζει το πρόβλημα, αντίθετα δημιουργεί ανασφάλεια και αβεβαιότητα σε αυτούς τους εργαζόμενους που κλήθηκαν εν μέσω πανδημίας να προσφέρουν τις υπηρεσίες τους, αλλά και στα ίδια τα άτομα που διαβιούν στις δομές αυτές.

**Κύριε Πρωθυπουργέ,**

Είναι κομβικό ζήτημα η επαρκής στελέχωση των δημόσιων προνοιακών δομών, ώστε να μπορέσουν τα άτομα με αναπηρία και χρόνιες παθήσεις όλων των ηλικιών, που φιλοξενούνται σε αυτές να παραμείνουν ασφαλή, όπως επιτάσσει η Διεθνής Σύμβαση του ΟΗΕ για τα Δικαιώματα των Ατόμων με Αναπηρίες και συγκεκριμένα τα άρθρα 10, 11, 17 και 25, και να μην οδηγηθούν οι παρεχόμενες υπηρεσίες των δομών αυτών προς τα άτομα με αναπηρία και χρόνιες παθήσεις σε πλήρη υποβάθμιση.

Αναμένουμε τις ενέργειές σας και την ενημέρωσή μας επί αυτών.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Ι. Λυμβαίος**

**Πίνακας Αποδεκτών:**

- Υπουργό Εσωτερικών, κ. Π. Θεοδωρικάκο

- Υπουργό Εργασίας και Κοινωνικών Υποθέσεων, κ. Ι. Βρούτση

- Υπουργό Επικρατείας, κ. Γ. Γεραπετρίτη

- Υφυπουργό Εργασίας και Κοινωνικών Υποθέσεων, κ. Δ. Μιχαηλίδου

- Γενική Γραμματέα Ανθρώπινου Δυναμικού Δημόσιου Τομέα, κ. Π. Χαραλαμπογιάννη

- Γεν. Γραμματέα Κοιν. Αλληλεγγύης και Καταπολέμησης της Φτώχειας, κ. Γ. Σταμάτη

- Γενική Διεύθυνση Κοινωνικής Αλληλεγγύης Υπουργείου Εργασίας

- Πρόεδρο και Μέλη Κέντρων Κοινωνικής Πρόνοιας

- Οργανώσεις Μέλη ΕΣΑμεΑ

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |